Aske Jacoby

Aske Jacoby (født 29. november 1963 i København) er en dansk guitarist, sanger, sangskriver, bassist, komponist, producer, label head, iværksætter og musikunderviser.

Aske Jacoby dannede som 16-årig i 1979 Aske Jacoby Band, der senere skiftede navn til News. News indspillede LP'erne Stereo Magasin (1981) og Sæt Sejl (1982) inden Jacoby i 1983 forlod bandet. Kort efter Jacobys og forsanger Gitte Naurs farvel til bandet fik News stor succes med en række store hits i Danmark – ikke mindst i kraft af den nye forsanger Søs Fenger. 

I 1983 blev den blot 20-årige Jacoby taget under vingerne hos C.V. Jørgensen og spillede guitar i hans backing band. Det skulle blot blive første stop blandt tidens største figurer på den danske musik-scene. Op gennem firserne og halvfemserne spillede Jacoby hos bl.a Sanne Salomonsen, Thomas Helmig og Kasper Winding og i 1985 dannede Jacoby sammen med bl.a. Jørgen Klubien, Danseorkestret, hvis første LP blev et kæmpe hit. 

Aske Jacoby har produceret ca. 30 album, blandt andre de prisvindende albums Ducks and Drakes (Randi Laubek, 1998, tre danske grammy'er), White Noise and Diamond Nights (Paul Banks, 2000, to danske grammy'er), Bastard Etno (Afenginn, 2011, 1 grammy), Luna Plena Super Me (Aske Jacoby, 2016, én award) og For Seasons to Come (Ginne Marker, to Carl Priser for hhv "Årets Nye Navn" og "Årets Jazzudgivelse")

Jacoby er en af dansk musiks mest anvendte studiemusikere og har medvirket på mere end 500 pladeudgivelser. Han har derudover turneret med et stort antal danske, svenske, engelske og amerikanske kunstnere. De seneste år har han dog udelukkende - med ganske få undtagelser - arbejdet med sin egen musik, efter at han i 2013 indspillede albummet Chant (udgivet 2014) i Los Angeles sammen med de amerikanske studiemusikere, bassisten og guitaristen Tony Scherr (Bill Frisell, Norah Jones, Woody Herman, Willie Nelson m.fl.) og den legendariske trommeslager Jim Keltner (John Lennon, George Harrison, Bob Dylan, Steely Dan m.fl). Samme besætning indspillede i 2015 albummet Luna Plena Super Me (udgivet 2016). I årene derefter har Jacoby turneret flittigt i Danmark, Frankrig, Schweiz, Sverige og Finland, enten ved solokoncerter eller med lokale musikere.  

Jacoby har i en årrække undervist på Brandbjerg Højskoles jazzstævner, ligesom han i perioder har været tilknyttet Det Rytmiske Konservatorium i København samt Syddansk Musikkonservatorium og Skuespillerskole. Han har desuden medvirket i et utal af tv- og radioudsendelser.  I dag er Aske Jacoby tilknyttet musikundervisning.dk.

I 2017 udsendte Jacoby albummet "Live in Paris", hvilket samtidig markerede startskuddet til hans egen label, Giant Birch. I 2019 udsendte Giant Birch albummet "A's As Is", et album, hvor kun Jacoby selv medvirker. Ligeledes udsendte Giant Birch den unge aalborgensiske guitarist/singer/songwriter Ginne Markers debut album "For Seasons to Come". Begge albums høstede fine anmeldelser, og var at finde på musikmagasinet "Side 33"'s liste over bedste danske udgivelser i 2019. I 2021 lanceredes Giant Birch' sub-label little sprout, eksklusiv dedikeret til instrumentalmusik. Little sprouts første udgivelser er ElektroRetroFutureFunk-bandet Marathon Monks' to singler "Monk Funk (The Six Ungraspables)" og "Rice Cake". Et helt album er på vej, ligesom et album med improvisations-projektet "Impromptu" ventes udsendt juni 2021 på little sprout. 

Aske Jacoby var i 2019 og 2020 en væsentlig del af P4's radio-show "FONK, det er lørdag"s succes via sin medvirken i det tilbagevendende indslag "De Ringer, Vi Slagbasser", et koncept hvor lytterne kan ringe ind og ønske en vilkårlig melodi udsat for slap bass. Indslaget bidrog væsentligt til forøgelse af lyttertallet, som i forvejen var højt.

I 2019/2020 komponerede Jacoby titelmelodi, sange og dele af scoret, sammen med filmkomponist Jeppe Kaas, til den danske TV-serie Sommerdahl. Soundtracket er efterfølgende udsendt på Giant Birch (2021).

Sammen med lydtekniker Boe Larsen lancerede Jacoby i 2020 online streaming koncert-serien "Live Virtual". 1. sæson bestod af ni koncerter optaget "live on tape", så Larsen og Jacoby efterfølgende havde mulighed for at mixe lyden, redigere og colorgrade billederne. DR2's kulturservice-program "DR2 Bringer Kulturen Ud" viste et indslag on "Live Virtual" og roste både lydkvalitet, billedkvalitet og ikke mindst musikkens høje kvalitet og og diversitet. Således kunne man i 1. sæson høre både klassisk musik, jazz, rock, afro, singer/songwriter og country. Musikmagasinet "Side 33" roste ligeledes "Live Virtual" for koncerternes høje kvalitet.

Jacoby modtog i 2004 Ken Gudman Prisen for sine præstationer i dansk musikliv.

Diskografi 
Soloudgivelser:
 Not only for the royalties (Virgin Records 1991)
 Clubbing (Stunt 1997) livealbum optaget på Copenhagen Jazzhouse
 Transfer Power ( Sweet Silence Records 2004)
 Three at Last! (Zewski Music 2011)
 Chant ( Sony Music 2014)
 Luna Plena Super Me (Sony Music 2016)
 Live In Paris (Giant Birch 2017)
A's As Is (Giant Birch 2019)
Sommerdahl - Musikken fra TV-serien (Giant Birch 2021) med Jeppe Kaas

Referencer

Eksterne henvisninger 

 
 

Guitarister fra Danmark
Personer fra København
Rockmusikere fra Danmark
Modtagere af Ken Gudman Prisen